**Raza lunii .**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Raza lunii

...

Timpul curge, noaptea trece

Clipele se duc pe rând

Luna stă. Nu vrea să plece,

De parc-ar vrea să se ferece

În frumusețea unui gând.

...

Liniște, tăcere-n luncă,

Peste-a nopții grea povară,

Câte-un meteor se-aruncă

Fulgerând bezna adâncă

Înainte să dispară!

...

De parcă ceva o leagă,

Peste-al cerului abis,

Luna stă să înțeleagă,

Din somnul lumii să culeagă

Frumusețea unui vis!

...

Albă și fermecătoare,

Luminând în juru-i cerul

Cu întreaga ei splendoare,

Nemișcată, luna pare

Că-și dezvăluie misterul!

...

Eu o văd, ea, ne privește

Cu raza-i albă prin fereastră,

Nemișcată, strălucește

Cele bune ne dorește

Părăsind odaia noastră!

...

Încet, încet se depărtează,

Până la urmă s-a decis

Alte zări îmbrățișează.

Eu cred că alba lunii rază

Ție, ți-a furat un vis!